การเตรียมตัวสอบทุนรัฐบาลญี่ปุ่น เพื่อน รุ่น 19 ห้อง 10

 ประเภท undergraduate : chemical engineering

**การเตรียมตัวสำหรับรอบแรก: ข้อสอบข้อเขียน**

 ระดับปริญญาตรี สาย Natural science อันนี้ วิชาที่บังคับสอบมี คณิต เคมี และอังกฤษ อีกวิชาจะมีให้เลือก ชีววิทยา กับ ฟิสิกส์ ถ้าเลือกทางชีววิทยาก็ไปเรียนต่อทางสายแพทย์หรือทันตะ ส่วนเลือกฟิสิกส์ก็เป็นทางสายคำนวณ เนื้อหาก็ทบทวนสูตรทั่วไปในม.ปลาย แล้วก็มีบางส่วนที่ต้องอ่านจากข้างนอกบ้าง เช่น การอินทิเกรต ปฏิกิริยาเคมีเฉพาะบางอย่างที่ไม่ได้สอนในห้องเรียน ต้องอาศัยบุญที่แต่ละคนสะสมมา

 เวลาที่เตรียมตัว ทำข้อสอบเก่าๆให้ครบทุกวิชาอย่างเดียวก็น่าจะพอ(ถ้าไม่ได้มีเวลามากมาย) แต่ว่าของปี 2011 ข้อสอบออกจะแปลกๆไปกว่าแนวของปีอื่น แต่ทำไปก็ได้ไม่เสียหาย ซักสามสี่ปีย้อนหลังน่าจะพอทำให้มั่นใจ เวลาตรวจข้อสอบต้องดูดีๆ คือเค้าไม่ค่อยมีเฉลยผิด แต่เราจะโดนหลอกแล้วก็ชอบคิดเข้าข้างตัวเองว่าเฉลยไม่ดี แนะนำให้ไปถามวิธีทำจากผู้เชี่ยวชาญดีกว่า อย่าไปว่าเค้าเลย เราน่าจะผิดเองน่ะ

**รายละเอียดข้อสอบข้อเขียน**

อังกฤษ มีทั้ง passage, cloze test, vocabulary, error และเติมคำในช่องว่างของประโยค น่าตกใจที่ข้อสอบปีที่แล้วๆ ออก passage ยากจนแทบอ่านไม่รู้เรื่องแต่ปีนี้กลายเป็นบันทึกเด็กน้อยน่าสนใจอ่านเข้าใจได้อันหนึ่งกับบทความประมาณหน้ากระดาษหนึ่งที่พอจะเดาเนื้อหาได้บ้าง ตอนอ่านไปก็น่าจะเตรียมพวก idiom กับ collocation ทั้งหลายเพื่อใช้ในการเติมคำ ส่วน error ก็ยากเสมอต้นเสมอปลายอยู่แล้ว ไม่จำเป็นต้องเศร้าโศกเสียใจถ้าทำไม่ได้นะคะ  *ขอเน้นค่ะ ข้อสอบเก่าสำคัญมาก จับเวลาตอนหัดทำด้วยล่ะ*

คณิตศาสตร์ มีเติมคำ 5 ข้อและแสดงวิธีคิด 2 ข้อใหญ่ ส่วนแรกที่เติมคำก็ไม่เน้นความรู้ลึกๆมากมาย เน้นว่าทำถูกแน่นอน ส่วนหลังนี่จะยากหน่อย จะมีคำถามต่อเนื่องเป็นขั้นๆ หรืออาจจะให้เราเติมตัวเลขในช่องว่างจากวิธีทำที่เว้นไว้ให้ ความรู้ส่วนนี่จะโหดขึ้นอีกนิด มีออกแคลคูลัส อินทิเกรต by pass กับลำดับอนุกรม แต่ว่าจะเก่งเลขยังไงก็ตามอย่าลืมทบทวนคำศัพท์ เดี๋ยวจะแปลโจทย์ไม่ออกนะคะ  *ขอเน้นค่ะ ข้อสอบเก่าสำคัญมาก จับเวลาตอนหัดทำด้วยล่ะ รอบคอบๆ*

เคมี มีคำถามหลากหลายรูปแบบมากมายทั้ง เติมสี แผนภาพการสังเคราะห์สาร เติมคำทั่วไป ควรจำหรือเรียงค่า E๐ ของธาตุสำคัญๆได้ จำสีของตะกอนหรือควันที่น่าสนใจ สมบัติคอลลิเกทีฟ แล้วก็อินทรีย์เคมีสำคัญมากๆ ออกข้อใหญ่เป็นข้อย่อยๆต่อกัน ส่วนที่เหลืออยู่เนื้อหาม.ปลายทั่วไป ควรทำให้เร็วและตรวจสอบคำตอบเพราะไม่ควรพลาดนะคะ *ขอเน้นค่ะ ข้อสอบเก่าสำคัญมาก จับเวลาตอนหัดทำด้วยล่ะ แนวข้อสอบจะคล้ายปีเก่าๆ ยกเว้นปี 2011 ที่จะเป็นปรนัย ธาตุบางตัวถามปฏิกิริยาเดิมเป๊ะเลย*

ฟิสิกส์ ข้อสอบที่ประยุกต์จากสูตรเยอะหน่อย มี 5±1 ข้อย่อย เป็นแนวที่แตกต่างจากเอนทรานซ์บ้าง ค่อนข้างประยุกต์มากกว่า เป็นสถานการณ์ใหม่ๆ ต้องหาประสบการณ์ทำโจทย์ที่หลากหลาย เรื่องที่สอบมีทั้งไฟฟ้า แม่เหล็ก เสียง กลศาสตร์ ออกกระจายทั่วๆไป*ขอเน้นค่ะ ข้อสอบเก่าสำคัญมาก จับเวลาตอนหัดทำด้วยล่ะ ปีนี้ยากมาก ทำบุญเยอะๆนะ*

**เตรียมตัวสอบสัมภาษณ์**

 เตรียม Portfolio ที่บอกถึงประวัติคร่าวๆ หลายๆด้านของเราทั้งในด้านการเรียน การทำกิจกรรมที่แสดงถึงภาวะผู้นำและความมีวุฒิภาวะได้ดี หรือถ้ามีประสบการณ์เกี่ยวกับญี่ปุ่นก็ใส่ไปด้วย มีรูปถ่ายกิจกรรมก็แนบลงไปเพราะโดยมากกรรมการเปิดผ่านๆ ดูไม่ค่อยละเอียด น่าจะถามจากภาพที่เห็นแล้วเตะตา ดังนั้นต้องการแนะนำตัวเองส่วนไหน ยังไงก็ใส่ภาพตรงนั้นไปเยอะๆเลย นอกจากการเตรียมเอกสารแนะนำตัวแล้วก็ควรเตรียมคิดคำตอบสำหรับคำถามที่น่าจะถามต่างๆนานาเท่าที่จะจิตนาการได้ และถ้าพอมีเวลาก็อ่านหนังสือเกี่ยวกับประเทศญี่ปุ่น มหาลัยในฝันที่เราสนใจ (ระวัง! ตรวจสอบด้วยว่ามีคณะที่เราสนใจ)

**สอบสัมภาษณ์**

เข้าไปตอนแรก รอให้กรรมการเชิญให้นั่งก่อนจึงนั่ง ถ้าไม่เชิญก็ทักทายก่อนแล้วถามว่านั่งได้มั้ย พอนั่งก็แนะนำตัวเอง วิชาที่ชอบ งานอดิเรก ประสบการณ์ย่อๆเกี่ยวกับญี่ปุ่น (ถ้าพูดเป็นภาษาญี่ปุ่นได้ก็จะดี ผิดบ้างนิดๆหน่อยๆ กรรมการไม่ว่าอะไร จะขำๆมากกว่า ถ้าไม่ได้แต่งเองควรให้เครดิตคนแต่งด้วย เราขอบคุณเพื่อนชาวญี่ปุ่นที่แต่งให้ กรรมการก็ดูสนใจดีว่าเจอเพื่อนคนนี้ได้ยังไง เลยชวนคุยต่อได้อีกนิดนึง) ต่อมาก็ยื่นพอร์ตให้กรรมการคนที่ดูใจดีที่สุด แล้วก็ยิ้มให้เรา ทุกคำถามเป็นภาษาอังกฤษหมดเลย แม้ว่าคนถามจะเป็นคนไทยก็ตามนะ

ต่อไปเป็นตัวอย่างคำถามที่เจอในห้องสัมภาษณ์นะคะ

Q: เห็นเคยไปญี่ปุ่น เป็นยังไงบ้าง เล่าให้ฟังหน่อย

A: เล่าเรื่องตอนไปอยู่กับโฮสต์ หลังจากเที่ยวตะลอนทั่วญี่ปุ่น เมื่อม 4 ที่ไปโครงการ Jenesys ลงรายละเอียดไปเลยว่าตอนนั้นประทับใจอะไรบ้าง ถ้าจำชื่อญี่ปุ่นของอาหาร สถานที่ ของสำคัญๆบอกเขาได้ก็ยิ่งดี

Q: ได้เรียนรู้อะไรบ้างจากญี่ปุ่น

A: เรียนรู้สิ่งที่น่าประทับใจทั้งที่จับต้องได้และจับต้องไม่ได้

 อย่างแรก พวกนามธรรม ไทยญี่ปุ่นก็มีส่วน share กัน หลายด้านหลายเหตุการณ์ ยกตัวอย่างเช่นในช่วงสงครามโลกครั้งที่ 2 เป็นยังไงบ้าง วัฒนธรรม ศิลปะการใช้ชีวิต ศาสนา ระบบสังคม เหมือนหรือแตกต่างกันยังไงก็วิเคราะห์ให้กรรมการฟัง

 ส่วนด้านรูปธรรม ก็โดดเด่นทั้งทางด้านการท่องเที่ยว การแต่งกาย อาหาร ยกตัวอย่างเยอะๆ แสดงให้กรรมการเห็นว่าเราไปค้นคว้ามาดี สุดยอด ตั้งใจจริงๆนะคะนะคะนะคะ แบบนี้

Q: ทำไมถึงเลือกไปเรียนที่ญี่ปุ่น

A: - เรียนต่างประเทศเป็นการเปิดมุมมองใหม่ อย่างไรก็ตามไทยและญี่ปุ่นมีความคล้ายคลึงทางวัฒนธรรมอยู่บ้างจึงน่าจะปรับตัวเข้าหาได้ง่าย

* ญี่ปุ่นมีความเจริญทางเทคโนโลยี โดนเฉพาะด้านที่เราสนใจก็พูดว่าเราค้นมาเจออะไรบ้าง
* ในด้านการเงิน ทุนนี้ก็เป็นทุนเต็มที่ไร้ข้อผูกมัด
* มีความประทับใจในญี่ปุ่นตั้งแต่เด็ก การ์ตูน วัฒนธรรม อาหาร ...

Q: แล้วภาษาญี่ปุ่นมีปัญหามั้ย

A: ชอบภาษาในการ์ตูนตอนเด็กๆ ต่อมาก็เห็นความสำคัญเพราะญี่ปุ่นมีเอกลักษณ์ที่ใช้เฉพาะภาษาญี่ปุ่น และการทำงานกับประเทศที่กำลังขยายความเจริญเช่นญี่ปุ่นนี้ก็ต้องมีความเชี่ยวชาญในภาษานั้นๆเพื่อสื่อสารให้มีประสิทธิภาพ ปัจจุบันก็กำลังเรียนภาษาอยู่

Q: แล้วสมมติได้ทุนไปเรียนกลับมาแล้วจะทำยังไงให้ประเทศทั้งสองมีความสัมพันธ์ที่ดี

A: พัฒนาความสัมพันธ์เชิงการวิจัย แลกเปลี่ยนบุคลากร องค์ความรู้ผ่านการประชุม หรือ เยี่ยมศึกษาดูงานต่างๆ เพราะจะไปเรียนทางด้านเคมี ดูวิทย์ๆ

Q: คุณพ่อคุณแม่ไม่เป็นห่วงหรอ ลูกสาวทั้งคนให้ไปต่างประเทศตั้งแต่ป.ตรี

A: แน่นอนต้องเป็นห่วง แต่เราก็ทำให้ท่านมั่นใจว่าดูแลตัวเองได้ด้วยการทำอย่างงู้นอย่างงี้ แล้วก็เคยไปญี่ปุ่นครั้งหนึ่งแล้วมีความปลอดภัย ผู้คนเป็นมิตร ส่วนเรื่องภัยธรรมชาติก็ต้องศึกษาวิธีรับมือให้ดี ทั้งนี้ญี่ปุ่นเองก็มีแผนการป้องกันและแก้ไขที่ดี เนื่องจากมีประสบการณ์ในเรื่องแผ่นดินไหว ทำให้การสร้างตึกมีการออกแบบที่คำนึงถึงการสั่นพวกนี้ด้วยแล้ว + ยกตัวอย่างเพิ่มเติมอีกนะ

Q: เห็นอนาคตตัวเองในสี่สิบปีเป็นยังไงบ้าง

A: บอกกรรมการว่าขอเวลาคิดนิดนึง แล้วก็คล้ายๆค่อยๆเล่าความฝันตัวเองออกมาว่า เห็นตัวเองเป็น CEO บริษัทแห่งหนึ่ง นั่งบนโต๊ะใหญ่ๆอย่างนี้ กำลังสัมภาษณ์รับคนใหม่เข้ามาด้วยความตื่นเต้นและยินดีที่จะมีเพื่อนร่วมงานเก่งๆมาช่วยกันพัฒนาบริษัท อืม บริษัทนี่ ก็จะเป็นบริษัทผลิตโพลิเมอร์ เพราะในช่วงศตวรรษหน้าจะเป็นยุคแห่งพอลิเมอร์ ยกตัวอย่างผลิตภัณฑ์ เช่น เสื้อผ้าเป็นพอลิเอสเตอร์ พรมเป็นโพลิโพรพิลีน พยายามหาสิ่งรอบตัวเยอะๆ

อย่าลืมยิ้มเยอะๆนะ มั่นใจเข้าไว้ กรรมการไม่ดุเลย ใจดีมากๆ คนญี่ปุ่นพูดอังกฤษไม่ชัดบ้างแต่ก็ขอชื่นชมในความพยายาม เราขอให้พูดอีกรอบก็ไม่ว่าอะไรด้วย น่ารักมากๆเลย คนไทยที่ถามก็

อวยพรให้ทุกคนได้ทุนตามที่หวังนะคะ :)